ANC moet wegstap van onteiening met nulvergoeding | Landbou
Die ANC moet die flater erken wat hy gemaak het met sy poging om onteining met nulvergoeding af te dwing.
Die ANC moet die flater erken wat hy gemaak het met sy poging om onteining met nulvergoeding af te dwing, wegstap daarvan en plaaslike en internasionale entrepreneurs oortuig dat dit veilig is om in Suid-Afrika te belê, meen Saai.
Dit is duidelik dat die ANC nie die vereiste meerderheid van twee derdes in die parlement gaan kry om die Grondwet te verander om onteiening met nulvergoeding eksplisiet in artikel 25 in te skryf nie.
Die EFF het reeds in die ad hoc-komitee, wat belas is om die wysigingswetgewing op te stel, aangedui dat hy nie saam met die ANC sal stem om dit te vermag nie. Die afgelope ruk is 'n verteenwoordiger van die EFF nie in die komiteevergaderings gesien nie. Die DA, ACDP en die VF Plus staan van die begin af so 'n wysiging teen.
Dr. Theo de Jager, direksievoorsitter van Saai, sê onteiening sonder vergoeding is 'n konsep wat aan 'n vervloë era van die Koue Oorlog en kommunisme behoort. Die ANC moet daarvan afsien sodat Suid-Afrika op die herstelpad kan kom.
Die regering se beheptheid met dié konsep is die oorsaak van massiewe disinvestering, die gebrek aan groei en mededingendheid, werksverlies, die inploffing van die Land Bank en ekonomiese verval.
Die Land Bank se leningsboek bestaan uit die landbou, waarvan die finansiering op grondbesit as sekuriteit berus. Dreigemente om grond sonder vergoeding te onteien het ernstige ongunstige gevolge vir elke boer en handelsbank, maar vir die Land Bank het dit die voortbestaan van die bank in gedrang gebring.
De Jager sê die ANC moes lankal uit die reaksie van Suid-Afrika se handelsvennote, die Europese Unie (EU), die Verenigde Nasies (VN) en ander multilaterale internasionale instellings afgelei het dat sy verbintenis tot onteiening sonder vergoeding Suid-Afrika weer tot muishondstatus sal verdoem, soortgelyk aan Zimbabwe en Venezuela.
"Niemand belê in 'n land waar beleggers die risiko loop om sonder vergoeding onteien te word nie. Nêrens het onteiening sonder vergoeding óf teen minder as markwaarde in gedwonge transaksies 'n goeie uitkoms gehad nie."
Die blote feit dat die ANC die sakesektor, werkgewers, belastingbetalers en beleggers se hoofsaaklik skriftelike insette in die openbare konsultasieproses met 'n slenter uit die weg moes ruim sodat staatgemaak moet word op onsamehangende mondelingse insette van mense wat na ontoeganklike plekke aangery is, was al 'n aanduiding dat niks goeds uit dié idee kan voortspruit nie.
Saai werk elke dag met wit én swart familieboere wat ly onder die kleinlike binnepolitiek in die ANC wat tot die mosie oor onteiening sonder vergoeding aanleiding gegee het, sê De Jager.